Lekkende toilet kan tot 200 liter water elke uur mors | Netwerk24
Deur Liesl Peyper 09 Junie 2019 00:05
Hierdie berig het vroeër verkeerdelik gesê dat Gerrie Brink 'n outomatiese watermeter ontwerp het. Hy het wel 'n spoelklep vir toilette ontwerp wat dit moontlik maak dat minder water gebruik word wanneer dit gespoel word.
Mense wat meen water wat verlore gaan weens 'n lekkende toilet is bloot 'n druppel aan die emmer, moet weer dink.
Gerrie Brink help ondernemings water bespaar deur lekplekke te identifiseer.
Gerrie Brink, 'n gegradueerde aan die Universiteit Stellenbosch se sakeskool, het navorsing gedoen wat toon dat die toilette in kantoorgeboue tot 90% van ondernemings se waterverbruik uitmaak.
Deur sy navorsing het hy 'n kantoorgebou in Gauteng gehelp om sy waterverbruik met 87% te verminder deur net 'n groot lekplek te herstel.
" 'n Gewone toilet met 'n handvatsel wat jy druk om te spoel, kan tussen 50 liter en 200 liter water per uur vermors as die toilet lek, of oorloop.
"Dit raak veel erger as die handvatsel vashaak – tussen 500 liter en 700 liter per uur kan verlore gaan."
Brink, 'n mynbou-ingenieur, het in 2017 sy MBA aan die USB voltooi en die navorsing en data oor toilette se watergebruik as deel van sy skripsie aangebied.
'n Outomatiese meterleser wat Gerrie Brink ontwerp het waarmee lekplekke vinnig geïdentifiseer kan word. Foto: Verskaf
Hy het 'n spoelklep ontwerp. 'n Outomatiese meterleser maak dit moontlik om waterlekke te identifiseer en aandag daaraan te gee, terwyl die spoelklep help dat minder water gebruik word wanneer dit gespoel word.
Brink het 'n maatskappy, #SurplusWater2025, gestig om huishoudings en ondernemings te help om minder water te gebruik. "Suid-Afrika is tans die 30ste droogste land ter wêreld en daar word voorspel dat die land teen 2025 'n ekstreme waterskaarste sal hê."
Dis tyd dat almal – huishoudings en sakeondernemings – begin besef hoeveel water hulle gebruik, sê hy.
Brink se maatskappy moniteer tans meer as 100 kommersiële geboue met merkwaardige resultate wat waterbesparing betref. Die sleutel is om gou iets te doen aan lekplekke en ondoeltreffende spoelmeganismes.